Komission kertomus neuvostolle 2C-T-2: sta, uusista synteettisistä huumausaineista hyväksytyn yhteisen toiminnan (97/396/YOS) mukaisesti /* KOM/2003/0258 lopull. */





KOMISSION KERTOMUS NEUVOSTOLLE 2C-T-2:sta, uusista synteettisistä huumausaineista hyväksytyn yhteisen toiminnan (97/396/YOS) mukaisesti 1. Euroopan komissio sai Euroopan huumausaineiden ja niiden väärinkäytön seurantakeskukselta (EMCDDA) 8. huhtikuuta 2003 kertomuksen 2C-T-2:n (2,5-dimetoksi-4-etyylitiofenetyyliamiini) riskien arvioinnista. Kertomuksen nimi on "Report on the Risk Assessment of 2C-T-2 in the Framework of the Joint Action on New Synthetic Drugs". Kertomus riskien arvioinnista laadittiin EMCDDA:n tiedekomitean, jäsenvaltioiden ja komission edustajien sekä Europolin ja Euroopan lääkearviointiviraston 31.3.-1.4. pitämän kokouksen jälkeen. Horisontaalinen huumausainetyöryhmä oli vaatinut riskien arviointia 12. joulukuuta 2002 uusista synteettisistä huumausaineista 16. kesäkuuta 1997 hyväksytyn yhteisen toiminnan säännösten mukaisesti. 2C-T-2 on ilmoitettu uusista synteettisistä huumausaineista hyväksytyn yhteisen toiminnan 3 artiklan mukaisesti virallisesti uudeksi synteettiseksi huumausaineeksi kolme kertaa, maaliskuussa 1998, tammikuussa 1999 ja syyskuussa 2002. 2. Yhteisen toiminnan 5 artiklassa säädetään, että kuukauden kuluessa kertomuksen laatimisesta neuvostolle voidaan esittää aloite uuden synteettisen huumausaineen valvontatoimenpiteistä, tai "jos komissio katsoo, että on tarpeetonta esittää aloite..., se antaa neuvostolle selvityksen kannastaan". 3. Yhteisen toiminnan 1 artiklassa säädetään, että "yhteisen toiminnan tavoitteena on uusia synteettisiä huumausaineita koskevan nopean tiedonvaihtojärjestelmän luominen ja niihin liittyvien riskien arviointi, jotta jäsenvaltioissa sovellettavia psykotrooppisten aineiden valvontatoimenpiteitä voitaisiin soveltaa myös uusiin synteettisiin huumausaineisiin". 4. Yhteisen toiminnan 4 artiklan 1 kohdassa säädetään, että "EMCDDA kutsuu jäsenvaltion tai komission pyynnöstä kokoon jäsenvaltioiden nimittämillä asiantuntijoilla laajennetun tiedekomitean johdolla pidettävän erityiskokouksen, johon kutsutaan myös komission, EDU:n ja Euroopan lääkearviointiviraston edustajat. Tämä komitea arvioi uusien synteettisten huumausaineiden käyttöön ja laittomaan kauppaan liittyviä mahdollisia riskejä, mukaan lukien terveydelliset ja sosiaaliset riskit, sekä niiden kieltämisestä johtuvia mahdollisia seurauksia". 5. Komissio on tutustunut kertomuksen päätelmiin ja toteaa seuraavaa: 5.1. Amerikkalainen kemisti Shulgin kuvaa 2C-T-2:n synteettisen valmistusprosessin kirjassa "DIHKAL". Valmistus vaatii erityisiä laitteita ja sopivan ympäristön. 2C-T-2:lla ei ole toistaiseksi lääketieteellistä tai teollista käyttötarkoitusta. 5.2. 2C-T-2 ei ole ollut osallisena yhdessäkään kuolemantapauksessa eikä sellaisissakaan myrkytystapauksissa, jotka eivät ole johtaneet kuolemaan. 5.3. Yksikään jäsenvaltio ei ole tietoinen 2C-T-2:n laajamittaisesta tuotannosta ja levityksestä ja/tai laittomasta myynnistä taikka järjestäytyneen rikollisuuden osuudesta tällaisissa toimissa. Yksi jäsenvaltio on ilmoittanut 2C-T-2:n satunnaisesta pienimuotoisesta tuotannosta pienessä keittiönkaltaisessa laboratoriossa vuonna 1999. Yksi jäsenvaltio on ilmoittanut aineen laittomasta kansainvälisestä postimyynnistä. 5.4. Viisi jäsenvaltiota on ilmoittanut muutamasta määrällisesti hyvin pienestä 2C-T-2:n takavarikosta. Viimeinen takavarikko tehtiin vuonna 2001. Lisäksi 2C-T-2:tä on löydetty yhdessä muussa jäsenvaltiossa vuonna 2002. 5.5. Toistaiseksi ei ole tietoja 2C-T-2:n yleisestä toksisuudesta, lisääntymistoksisuudesta tai neurotoksisuudesta eikä mutageenisesta potentiaalista ja karsinogeenisesta potentiaalista ihmisillä tai eläimillä. 5.6. Toistaiseksi ei ole todisteita haitallisista sosiaalisista vaikutuksista eikä siitä, että 2C-T-2:n käyttö aiheuttaisi häiriökäyttäytymistä, omaisuusrikoksia tai väkivaltaa. 6. Yksinomaan 2C-T-2:n riskien arviointia koskevan kertomuksen perusteella ja oikeasuhteisuuden periaatetta noudattaen komissio toteaa, ettei toistaiseksi ole aiheellista tehdä neuvostolle aloitetta 2C-T-2:n saattamiseksi valvontatoimenpiteiden piiriin EU:n tasolla uusista synteettisistä huumausaineista hyväksytyn yhteisen toiminnan 5 artiklan 1 kohdan mukaisesti. Komissio kuitenkin kehottaa EMCDDA:ta ja Europolia valvomaan edelleen 2C-T-2:n viihdekäytön suuntauksia osana yhteiseen toimintaan liittyvää ennakkovaroitusjärjestelmää ja ilmoittamaan mahdollisista löydöistään horisontaaliselle huumausainetyöryhmälle, varsinkin jos ne saavat todisteita uhasta kansanterveydelle tai sosiaalisista riskeistä.